b'\n_START_ARTICLE_\nFerdinand Henrik J\xc3\xb8hnke\n_START_PARAGRAPH_\nFerdinand Henrik (Heinrich) J\xc3\xb8hnke (f\xc3\xb8dt 11. maj 1837 i K\xc3\xb8benhavn, d\xc3\xb8d 6. januar 1908 sammesteds) var en dansk s\xc3\xb8officer og marineminister._NEWLINE_F.H. J\xc3\xb8hnke var f\xc3\xb8dt i K\xc3\xb8benhavn, s\xc3\xb8n af snedkermester Josias J\xc3\xb8hnke (1809-1862) og Henriette, f. Lindsted (1810-1890). _NEWLINE_F.H. J\xc3\xb8hnkes virksomhed var v\xc3\xa6sentligst knyttet til S\xc3\xb8minev\xc3\xa6senet, af hvis udvikling han har indlagt sig betydelig fortjeneste, og hvis virksomhedsomr\xc3\xa5de under hans forvaltning blev meget udvidet. Allerede som l\xc3\xb8jtnant ansattes han derved, i 1879 blev han afdelingschef for det aktive S\xc3\xb8minev\xc3\xa6sen, og han forblev i denne stilling indtil man i 1885 overdrog ham kommandoen over korpset._NEWLINE_Da forsvarssagen i 1876 under den politiske partistrid blev st\xc3\xa6rkt dr\xc3\xb8ftet, udgav F.H. J\xc3\xb8hnke en bog, Flydende Forter, hvori han tog til orde for et forsvar af hovedstaden fra s\xc3\xb8siden ved hj\xc3\xa6lp af s\xc3\xa5danne. Med urette blev dette rent saglige skrift taget til indt\xc3\xa6gt af partiet Venstre, hvilket i forbig\xc3\xa5ende bragte ham i et noget sk\xc3\xa6vt forhold til en del af hans kolleger. _NEWLINE_I 1901 blev han udpeget som marineminister i Ministeriet Deuntzer (24. juli 1901 \xe2\x80\x93 14. januar 1905)_NEWLINE_Han blev gift med Julie Sophie (f\xc3\xb8dt Reitzel 31. oktober 1830), datter af boghandler C.A. Reitzel og Sophie, f\xc3\xb8dt Thostrup.'